# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. december 15 –i ülésére)

### Tárgy: A köztemetőről és a temetkezés rendjéről szóló önkormányzati rendelet módosítása

Kiskőrös Város Önkormányzata a köztemetőről és a temetkezés rendjéről szóló 10/2011. (IV.19.) önkormányzati rendeletben (továbbiakban: Rendelet) szabályozza a temető rendeltetésszerű használatához szükséges helyi, tárgyi és infrastrukturális feltételeket, a temető, ravatalozó használatának és igénybevételének szabályait, a létesítmények és az üzemeltető által biztosított szolgáltatások igénybevételének díját és a temetési szolgáltatás, illetőleg a temetőben végzett egyéb vállalkozói tevékenységek ellátásának temetői rendjét. Az Önkormányzat az Evangélikus Egyházközséggel kötött megállapodás alapján teljesíti a köztemető fenntartására vonatkozó kötelezettségét.

A Rendelet 1 sz. melléklete tartalmazza a díszsírhelyek, díszsírok, katonasírok, védett sírok jegyzékét.

Krámer Iván történész-gyűjtő, Turán István helytörténésszel és a helyi Evangélikus Egyházközséggel történt egyeztetések figyelembevételével javasolta, hogy az alábbi sírhelyek kerüljenek felvételre a védett sírok jegyzékébe:

Bányai János (13/I. 94.) A kiskőrösi egész alakos Szendrey Júlia szobor adományozója.

Blázy-család sírboltja (1/D 8-9.) A Kiskőrösi Evangélikus Egyházközség három lelkésze is itt nyugszik, közülük Blázy (I.) Lajos a kiskőrösi jobbágyfelszabadításban és az első Petőfi szobor elkészítésében vállalt jelentős közösségi szerepet. A kripta tetején álló vörösmárvány sírkő még a török időkből való.

Daray Vilmos sírboltja (1/A 4.) Nevezett Kiskőrös mezőváros jegyzője hosszú időn át, 1848-49-es szabadságharcos, a település követe Kossuth Lajosnál.

Dr. Fél Edit (13/2/A 131.) országos hírű néprajztudós, a Néprajzi Múzeum volt osztályvezetője, számos néprajzi alapmű szerzője.

Kiss Béla (8. 123.) Kiss Béla tanító, jelentős helyi Petőfi kutató, történetíró és a Kiskőrösi Football Club egyik alapítójának sírja.

M. Lábos család sírboltja (1/A 7.) Lábos Ferenc gyógyszerész a 19. század második felének köztiszteletben álló polgára, képviselő, 1880-ban a Kiskőrösi Önkéntes Tűzoltó Testület alapítója.

Raksányi József (1/B 85.) Hosszú időn át a város jegyzője, a jobbágyfelszabadítás és az első Petőfi szobor támogatója.

Revaló Pál (1/A 19.) Revaló Pál a város egykori főjegyzője, a Városháza, a Polgári Iskola, ill. a Szarvas Fogadó építésének egyik előmozdítója, a századfordulós időszak Kiskőrösének megkerülhetetlen alakja.

Safáry-család sírboltja (1/B 40.) A Safáryak a város régi nemesi családja, számos városvezetőt, közhivatalnokot adtak a településnek és a járásnak egyaránt. Safáry József egykori szolgabíróról utca van elnevezve.

Ugrik család sírboltja (9. 263-264.) Ugrik József a 19. század második felének meghatározó tanítója, az első magyarul oktató pedagógus volt az evangélikus elemi iskolában.

Zostyák János (Zoltán János) sírja (13/II. B12.) Zoltán János takarékpénztári igazgató, lapszerkesztő és jelentős helyi Petőfi kutató, szüleinek ill. ő magának jelképes sírja.

1919-es vértanúk emlékműve (13/II. AB határán szám nélkül „Vértanúk” jelöléssel) Az 1919. június utolsó napjaiban, a vörös terrorista különítmény által meggyilkolt Spang József, Szenohradszki Pál és Kutyifa János nyugszanak itt.

A felsorolt személyek munkásága kiemelt jelentőséggel bír a város történetében.

A Rendelet értelmében a felsorolt sírok gondozásáról - hozzátartozó hiányában – az Önkormányzat köteles gondoskodni.

A fentiek alapján javaslom, hogy a Képviselő-testület a köztemetőről és a temetkezés rendjéről szóló 10/2001. (IV.19.) önk. rendeletét a rendelet-tervezetben foglaltak szerint módosítsa.

**Kiskőrös, 2021. december 08.**

 **Domonyi László s.k.,**

 **polgármester**

**Kiskőrös Város Önkormányzata**

**Képviselő-testületének**

**.../2021. (...) önkormányzati rendelete**

**a köztemetőről és a temetkezés rendjéről szóló 10/2001. (IV. 19.) önkormányzati rendelet módosításáról**

(Tervezet)

Kiskőrös Város Önkormányzat Képviselő-testülete a temetőkről és a temetkezésekről szóló [1999. évi XLIII. törvény 41. § (3) bekezdés](https://njt.hu/jogszabaly/1999-43-00-00)ében kapott felhatalmazása alapján, a Magyarország helyi önkormányzatairól szóló [2011. évi CLXXXIX. törvény 23. § (4) bekezdés 9. pont](https://njt.hu/jogszabaly/2011-189-00-00)jában és a temetőkről és a temetkezésekről szóló [1999. évi XLIII. törvény 16. §](https://njt.hu/jogszabaly/1999-43-00-00)-ában, 40. §-ában, 41. § (3) bekezdésében meghatározott feladatkörében eljárva a következőket rendeli el:

1. **§**

A köztemetőről és a temetkezés rendjéről szóló 10/2001. (IV.19.) önkormányzati rendelet (a továbbiakban: Rendelet) bevezető része helyébe a következő rendelkezés lép:

„Kiskőrös Város Önkormányzat Képviselő-testülete a temetőkről és a temetkezésekről szóló [1999. évi XLIII. törvény 41. § (3) bekezdés](https://njt.hu/jogszabaly/1999-43-00-00)ében kapott felhatalmazása alapján, a Magyarország helyi önkormányzatairól szóló [2011. évi CLXXXIX. törvény 23. § (4) bekezdés 9. pont](https://njt.hu/jogszabaly/2011-189-00-00)jában és a temetőkről és a temetkezésekről szóló [1999. évi XLIII. törvény 16. §](https://njt.hu/jogszabaly/1999-43-00-00)-ában, 40. §-ában, 41. § (3) bekezdésében meghatározott feladatkörében eljárva a következőket rendeli el:”

1. **§**

A Rendelet 1. melléklete helyébe az 1. melléklet lép.

1. **§**

Ez a rendelet a kihirdetését követő napon lép hatályba.

*1. melléklet*

„*1. melléklet*

***DÍSZSÍRHELYEK, DÍSZSÍROK, KATONASÍROK, VÉDETT SÍROK JEGYZÉKE***

1. Diszsírhelyek 1/D parcella első és második sor,

2. II. világháborúban elesett magyar katonasírok 4/2 sz. parcella,

3. II. világháborúban elesett szovjet katonasírok 6 sz. parcella,

4. Leska István sírja 1/B parcella 86. sír,

5. Kurucz Zsuzsanna sírja 5/B parcella 255. sír,

6. Szily Dániel sírja 6. parcella 401. sír,

7. Sárkány József sírja 1/A parcella 5 sz. kripta,

8. Viczián János sírja 1/C parcella 38. sír,

9. Zalai-Szalay Antal sírja 1/B parcella 97.sír,

10. Bányai János sírja 13/I. parcella 94. sír,

11. Blázy-család sírboltja 1/D parcella 8-9. sír,

12. Daray Vilmos sírboltja 1/A parcella 4. sír,

13. Dr. Fél Edit sírja 13/2/A parcella 131. sír,

14. Kiss Béla 8. parcella 123. sír,

15. M. Lábos család sírboltja 1/A parcella 7. sír,

16. Raksányi József sírja 1/B parcella 85. sír,

17. Revaló Pál sírja 1/A parcella 19. sír,

18. Safáry-család sírboltja 1/B parcella 40. sír,

19. Ugrik család sírboltja 9. parcella 263-264. sír,

20. Zostyák János (Zoltán János) sírja 13/II. parcella B12. sír,

21. 1919-es vértanúk emlékműve (13/II. AB határán szám nélkül „Vértanúk” jelöléssel)”